రూ.149లకే అపరిమిత కాలింగ్‌..!
- బీఎస్‌ఎన్‌ఎల్‌ న్యూఇయర్‌ బంపర్‌ ఆఫర్‌
న్యూఢిల్లీ: ప్రభుత్వ రంగ టెలికాం సంస్థ బీఎస్‌ఎన్‌ఎల్‌ ప్రయివేటు టెల్కోలకు దీటుగా ఆఫర్లను ప్రకటిస్తోంది. ఇప్పటికే పలు ఆకర్షణీయ పథకాలతో వినియోగదారులకు చేరువవుతున్న సంస్థ.. కొత్త ఏడాదిలో ఖాతాదారులకు మరో బంఫర్‌ ఆఫర్‌ ఇవ్వడానికి సిద్ధమవుతోంది. రూ.149 టారీఫ్‌తో అపరిమిత లోకల్‌, ఎస్‌టీడీ కాల్స్‌ అందించే కసరత్తులో ఉంది. ఈ కొత్త పథకాన్ని జనవరి 1న ప్రారంభించే అవకాశాలు ఉన్నాయి. దీంతో రిలయన్స్‌ జియో ఇన్ఫోకామ్‌, ఇతర టెల్కోలకు బీఎస్‌ఎన్‌ఎల్‌ గట్టి పోటీని ఇవ్వనుంది. ముంబయి కేంద్రంగా పని చేస్తోన్న జియో రూ.149కే 28 రోజుల కాలపరిమితితో అన్‌లిమిటెడ్‌ వాయిస్‌ కాల్స్‌, 300 ఎంబీ డాటా, 100 లోకల్‌ మరియు నాన్‌లోకల్‌ ఎస్‌ఎంఎస్‌లు అందిస్తోంది. జియోతో పోటీ పడటానికి బీఎస్‌ఎన్‌ఎల్‌ సరికొత్త ఆఫర్‌ను ప్రకటించే పనిలో ఉందని ఎకనామిక్స్‌ టైమ్స్‌ ఒక కథనం వెల్లడించింది దేశంలోని ఏ నెట్‌వర్క్‌కు అయినా రూ.149కే అన్‌లిమిటెడ్‌ వాయిస్‌ కాల్స్‌ను ఇచ్చే కసరత్తులో ఉన్నామని బీఎస్‌ఎన్‌ఎల్‌ ఛైర్మన్‌ అనుపమా శ్రీవాస్తవ తెలిపారు. అపరిమిత వాయిస్‌ కాల్స్‌తో పాటు 300 ఎంబీ ఉచిత డేటా కూడా అందిస్తామన్నారు.
మీ స్నేహితులకు రికమెండ్ చెయ్యండి